ID-DEĊIŻJONI TAL-KUMMISSJONI
tad-29 ta' Novembru 2004
li temenda d-Deċiżjoni 2002/887/KE li tawtorizza derogi minn ċerti dispożizzjonijiet tad-Direttiva tal-Kunsill 2000/29/KE għal dak li jirrigwarda pjanti nani li saru hekk b'mod naturali jew b'mezz artifiċjali ta' Chamaecyparis Spach, Juniperus L. u Pinus L., li joriġinaw mill-Ġappun
(innotifikata fid-dokument bin-numru C(2004) 4441)
(2004/826/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar miżuri ta' protezzjoni kontra l-introduzzjoni fil-Komunità ta' organiżmi li jagħmlu ħsara lill-pjanti jew lill-prodotti tal-pjanti, kif ukoll kontra t-tifrix tagħhom fil-Komunità (1), u b'mod partikolari l-Artikolu 15(1) tagħha,
Wara li kkunsidrat it-talba magħmula mir-Renju Unit,
Billi:
(1)
Id-Deċiżjoni tal-Kummissjoni 2002/887/KE (2) tawtorizza Stati Membri sabiex jipprovdu derogi minn ċerti dispożizzjonijiet tad-Direttiva tal-Kunsill 2000/29/KE għal dak li jirrigwarda pjanti ta' Chamaecyparis Spach, Juniperus L. u Pinus L., li joriġinaw mill-Ġappun, għal perjodi limitati u soġġetti għal kundizzjonijiet speċifiċi.
(2)
Peress li ċ-ċirkostanzi li jiġġustifikaw l-awtorizzazzjoni għadhom applikabbli u m'hemm l-ebda informazzjoni ġdida li teħtieġ reviżjoni tal-kundizzjonijet speċifiċi, l-awtorizzazzjoni għandha tiġi estiża.
(3)
Id-Deċiżjoni 2002/887/KE għandha għalhekk tkun emendata kif xieraq.
(4)
Il-miżuri li hemm maħsub għalihom f'din id-Deċiżjoni huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIZJONI:
Artikolu 1
Id-Deċiżjoni 2002/887/KE hija emendata kif ġej:
1.
Fl-ewwel paragrafu u fit-tieni paragrafu ta' l-Artikolu 2, “l-1 ta' Awwissu 2003 u l-1 ta' Awwissu 2004” hija sostitwita b' “l-1 ta' Awwissu 2005 u l-1 ta' Awwissu 2006”.
2.
It-tabella fl-Artikolu 4 hija sostitwita bit-tabella segwenti:
Pjanti
Perijodu
Chamaecyparis:
l-1 ta' Jannar 2005 sal-31 ta' Diċembru 2006
Juniperus:
il-15 ta' Novembru 2004 sal-31 ta' Marzu 2005, u l-1 ta' Novembru 2005 sal-31 ta' Marzu 2006
Pinus:
l-1 ta' Jannar 2005 sal-31 ta' Diċembru 2006
Artikolu 2
Din id-Deċiżjoni hija ndirizzata lill-Istati Membri.
Magħmula fi Brussell, fid-29 ta' Novembru 2004.